**The Coasters** er ei amerikansk vokalgruppe innen sjangrene rhythm and blues og rock and roll, starta i Los Angeles. I slutten av 1950-årene hadde den ei rekke slagere. Gruppa regnes som sentral i utviklinga av doo-wop-stilen. Den utmerka seg også med småhumoristiske tekster, til dels med tema fra ungdommens hverdag.

1950-årene
----------

The Coasters starta i oktober 1955 med Carl Gardner, Billy Guy, Bobby Nunn, Leon Hughes og litt seinere gitaristen Adolph Jacobs. Gardner og Nunn hadde da i ei tid vært sammen i Los Angeles-gruppa *The Robins*, som spilte inn plater på Jerry Leiber og Mike Stollers nyetablerte plateselskap Spark Records. En suksess med låten «Smokey Joe's Cafe» førte til et tilbud om overgang til Atlantic Records (men fortsatt med Leiber og Stoller som låtskrivere og produsenter). Gardner og Nunn aksepterte tilbudet, og dermed var The Coasters danna. I 1957 flytta de til New York, og Nunn og Hughes blei da erstatta med Cornelius Gunter og Will «Dub» Jones. Jacobs forlot gruppa i 1959, og det er Gardner, Guy, Gunter og Jones som regnes som den klassiske sammensetninga av The Coasters, som blant annet blei innvotert i Rock and Roll Hall of Fame i 1987. I 1999 fikk de sin plass i Vocal Group Hall of Fame.

Samarbeidet med Leiber og Stoller førte til ei rekke slagere, muntre sanger som forteller ei god historie. Den første singelen var «Down in Mexico» in 1956, en sang som i nyinnspilling dukka opp igjen i Quentin Tarantinos film *Death Proof* (fortsatt med Gardner som hovedsanger). Året etter kom «Young Blood» / «Searchin'». Sistnevnte var gruppas første låt på USAs topp-10-liste. «Yakety Yak» (med King Curtis på tenorsaxofon) var den eneste av låtene deres som nådde toppen på hitlistene, mens «Charlie Brown» kom opp til andreplass. Andre populære sanger var «Along Came Jones», «Poison Ivy» og «Little Egypt (Ying-Yang)».

Seinere aktivitet
-----------------

Gruppa fortsatte utover i 1960-årene med konserter og plateinnspillinger, men den eneste sangen med noen særlig suksess var «Love Potion No. 9» i 1971. Undervegs var det relativt ofte skifte i besetninga, og av musikere som har vært innom The Coasters kan nevnes Earl «Speedo» Carroll, Ronnie Bright og Jimmy Norman. Carl Gardner har heile tida vært det faste holdepunktet. I 2005 overtok sønnen hans som hovedsanger, og gruppa bestod i 2008 av Carl Gardner jr. Ronnie Bright, Alvin Morse, J.W. Lance og Thomas Palmer (gitar).

Det har også vært ei rekke andre grupper som benytta Coasters-navnet i ulike varianter, og Gardner har hatt flere juridiske framstøt for å stoppe dette.

Oversikt over hitsingler
------------------------

Lista omfatter sanger som blei bedre enn nummer 20 enten på den generelle lista til Billboard eller på rhythm-and-blues-lista. I Norge 
lå sangen «Charlie Brown» i 1959 seks uker på VG-lista med femteplass som høyeste plassering.

| År | Tittel | Topplassering |
| --- | --- | --- |
| Billboard Hot 100 | Storbritannia | Billboard R&B-liste |
| 1956 | «Turtle Dovin'» | - | - | 8 |
| 1956 | «Down In Mexico» | - | - | 8 |
| 1956 | «One Kiss Led to Another» | 73 | - | 11 |
| 1957 | «Young Blood» | 8 | – | 1 |
| 1957 | «Searchin'» | 3 | 30 | 1 |
| 1958 | «Yakety Yak» | 1 | 12 | 1 |
| 1959 | «Charlie Brown» | 2 | 6 | 2 |
| 1959 | «Along Came Jones» | 9 | - | 14 |
| 1959 | «Poison Ivy» | 7 | 15 | 1 |
| 1960 | «What About Us» | 47 | - | 17 |
| 1960 | «Wake Me, Shake Me» | 51 | - | 14 |
| 1961 | «Little Egypt (Ying-Yang)» | 23 | - | 16 |

Album
-----

**Studioalbum**

* 1960: *The Coasters One by One* – Atco Records LP 33-123 (SD33-123 stereo)
* 1972: *On Broadway* – King K-1146-498 (KS-1146-498 stereo)

**Samlingsalbum**

* 1957: *The Coasters* – Atco LP 33-101
* 1957: *1959: The Coasters' Greatest Hits* – Atco LP 33-111 (SD33-111 stereo 1960)
* 1962: *Coast Along with the Coasters* – Atco LP 33-135 (SD33-135 stereo)
* 1965: *1965: That Is Rock & Roll* – Clarion LP 605 (SD-605 stereo)
* 1971: *Their Greatest Recordings: The Early Years* – Atco LP SD33-371

Referanser
----------

1. 1 2  Om The Coasters i Jay Warner: *American Singing Groups. A History from 1940s to Today*, Hal Leonard Corporation 2006, ISBN 9780634099786, side 124 ff.
2. 1 2  Om The Coasters i Jan Sneum: *Politikens rock-leksikon – Udenlandsk rock gennem 40 år*, Politikens Forlag 1992, side 109.
3. ↑  Omtale på nettstedet Rock and Roll Hall of Fame; besøkt 28. februar 2016.
4. ↑  Omtale Arkivert 1. januar 2008 hos Wayback Machine. på nettstedet Vocal Group Hall of Fame; besøkt 28. februar 2016.
5. ↑  Oversikt over lydsporet til *Death Proof*, på nettstedet Internet Movie Database; besøkt 28. februar 2016.
6. ↑  Claus Röhnisch: Off-Shoot Coasters Records, på nettstedet The Coasters Web Site; besøkt 28. februar 2016. Se særlig tidslinja et stykke ned i artikkelen.
7. ↑  Susan Orenstein: «Yakety-Yak! Original Coaster Fights Back Against 'Phonies'», i *Observer* 11. november 1997; besøkt 28. februar 2016.
8. ↑  Oversikt over listeplasseringer i USA finnes på nettstedet Allmusic.com. Britiske plasseringer finnes på nettstedet Officialcharts.com. Begge besøkt 22. februar 2016.
9. ↑  The Coasters plasseringer på VG-lista; besøkt 22. februar 2016.

Eksterne lenker
---------------

* Offisielt nettsted Rediger på Wikidata

* (en) The Coasters – kategori av bilder, video eller lyd på Commons Rediger på Wikidata
* (en) The Coasters på Discogs Rediger på Wikidata

* (en) The Coasters på MusicBrainz Rediger på Wikidata

* (en) The Coasters på Spotify Rediger på Wikidata

* (en) The Coasters på Songkick Rediger på Wikidata

* (en) The Coasters på AllMusic Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** GND **·** LCCN **·** ISNI **·** BNF **·** BNF (data) **·** NKC **·** BBC Things **·** MusicBrainz **·** Discogs **·** AllMusic
 |